ปลัดกระทรวงเกษตรและสหกรณ์ รับข้อเรียกร้องสมาคมสมาพันธ์ชาวประมงพื้นบ้านแห่งประเทศไทย เตรียมหาแนวทางแก้ไขปัญหาประมงไทยอย่างยั่งยืน
นายทองเปลว กองจันทร์ ปลัดกระทรวงเกษตรและสหกรณ์ ได้รับมอบหมายจากรัฐมนตรีว่าการกระทรวงเกษตรและสหกรณ์ เป็นตัวแทนรับหนังสือ ขอให้แก้ไขปัญหาชาวประมงพื้นบ้านและฐานทรัพยากรประมงและทะเลชายฝั่ง จากตัวแทนสมาคมสมาพันธ์ชาวประมงพื้นบ้านแห่งประเทศไทย ซึ่งนำโดยนายปิยะ เทศแย้ม พร้อมเกษตรกรชาวประมงกว่า 100 ที่ทำการกระทรวงเกษตรและสหกรณ์ โดยตัวแทนสมาคมฯ ได้กล่าวขอบคุณรัฐบาลและกระทรวงเกษตรและสหกรณ์ ที่มีนโยบายการประมงอย่างยั่งยืน และสนับสนุนการจดทะเบียนเรือประมงพื้นที่บ้านอย่างเป็นระบบ สำหรับการเดินทางมายื่นหนังสือในครั้งนี้ เนื่องจากได้มีการจัดประชุมสมัชชาชาวประมงพื้นบ้านประเทศไทยประจำปี ครั้งที่ 7 ซึ่งที่ประชุมฯ ได้มีข้อเสนอเพื่อขอให้รัฐบาลและกระทรวงเกษตรและสหกรณ์เร่งหาแนวทางแก้ไขปัญหา และสนับสนุนการประมงพื้นบ้านและฐานทรัพยากรทะเลอย่างยั่งยืน โดยมีข้อกังวลเร่งด่วน มาเสนอต่อกระทรวงเกษตรและสหกรณ์ขอให้เร่งดำเนินการ คือ 1.ขอให้ออกมาตรการกำหนดควบคุมขนาดพันธุ์สัตว์น้ำเศรษฐกิจ เร่งด่วน 2.ขอให้เร่งรัดให้เกิดแผนย่อยระดับชาติ ว่าด้วยแนวทางการส่งเสริมและพัฒนาการประมงพื้นบ้านอย่างยั่งยืนในทุกมิติอย่างมีส่วนร่วม ทั้งนี้ ปลัดกระทรวงเกษตรและสหกรณ์ ได้รับมอบหนังสือดังกล่าวฯ และจะนำเรียนต่อรัฐมนตรีว่าการกระทรวงเกษตรและสหกรณ์ เพื่อหาแนวทางแก้ไขปัญหาและประสานหน่วยงานที่เกี่ยวข้อง เร่งช่วยเหลือชาวประมงต่อไป